  Майя Бывальцева 16-тӥ инвожое 11 часысен Ижкарысь Киров нимо паркын спортъя бадӟым шулдыръяськон – ХХХ Огъяросси олимпи нунал – ортчоз. Со улсын спортысь 20-лэсь трос амалъёсын тодматозы. Со сярысь Удмуртиысь Физкультурая, спортъя но егитъёсын ужан политикая министерстволэн пресс-службаез ивортэ. Удмуртия Россиысь Олимпи комитетэн радъям вожвылъяськонын грант утэм 13 улосвылъёс пӧлы шедиз, озьы та бадӟым праздникез ортчытыны луонлык кылдӥз. Таяз арын Огъяросси олимпи нунал Калыккуспо олимпи комитет кылдэм дырысен 125 ар тырмонлы но Минскын ортчоно II Европа шудонъёслы сӥземын Олимпи нунал фан-зонаын, парклэн аллеяосаз, пляжын, тыметын, «Купол» стадионын радъяськоз. Оглом 18 площадка ужалоз, отын мастер-классъёс, фестивальёс, возьматонъёс, ӵошатсконъёс но концерт ортчозы. Ужанрадлыкын тӧлпо спорт, карате, дзюдо, самбо, чеберлыко гимнастика, воркаут, йога, пилатес но мукетыз. Озьы ик Ижкарын улӥсен кылдытэм выль амалэн – бендоестлинген - тодматозы. Со сярысь рос-просгес тодыны мылкыд карисьёсты парке пырон вӧзысь сцена дорын возьмалозы. Возьматонъёс 11 часысен 13 часозь ортчозы, нош 13 часысен 14 часозь спорт амалэз кылдытӥсь Роман Борисовлэсь мастер-класс луоз. 11 час 30 минутысен 17 часозь Иж тыметын яхтсменъёслэн возьматонъёссы ортчозы. Фан-зонаын нюръяськисьёслэсь ӵошатсконъёссэс но каратистъёслэсь возьматонзэс адӟыны луоз. Отын ик вань мылкыд карисьёс ГТО куронъёсты быдэстыны быгатозы: интыысен кузьдалае тэтчан, гира ӝутъян, тыбыр вылэ выдыса мугорез ӝутъян. Ижкарын Олимпи нуналлэн радлыкеныз рос-просгес татын тодматскыны луоз. Тодэ вайытом, 8-тӥ инвожое Дэбес ёросысь Сюрногуртын «Вал вылын биатлон» II улосвылкуспо фестиваль ортчоз. Тегъёс: Мерлык Спорт Ижкар Удмуртия паркъёс праздникъёс  